b'\n_START_ARTICLE_\nBalochistan\n_START_SECTION_\nMaantiede ja ilmasto\n_START_PARAGRAPH_\nBalochistan on Iranin ja Afganistanin rajanaapuri, ja sill\xc3\xa4 on pitk\xc3\xa4 rantaviiva Arabianmerell\xc3\xa4. Maastoltaan Balochistan on enimm\xc3\xa4kseen v\xc3\xa4h\xc3\xa4sateista kivikkoer\xc3\xa4maata. Eniten sataa maakunnan koillisosassa: 200\xe2\x80\x93500 mm vuodessa. Quettassa on kuuminta kes\xc3\xa4kuusta elokuuhun, jolloin keskim\xc3\xa4\xc3\xa4r\xc3\xa4inen p\xc3\xa4iv\xc3\xa4n ylin l\xc3\xa4mp\xc3\xb6tila on 35\xe2\x80\x9336 celsiusastetta. Marraskuusta helmikuuhun y\xc3\xb6n keskim\xc3\xa4\xc3\xa4r\xc3\xa4inen alin l\xc3\xa4mp\xc3\xb6tila on pakkasen puolella.\n_START_SECTION_\nHistoria\n_START_PARAGRAPH_\nKaivaukset Mehrgarhissa ovat paljastaneet asutusta 9\xc2\xa0000 vuoden takaa. N\xc3\xa4m\xc3\xa4 ovat vanhimpia j\xc3\xa4\xc3\xa4nteit\xc3\xa4 ihmisist\xc3\xa4, jotka ovat siirtyneet mets\xc3\xa4st\xc3\xa4j\xc3\xa4-ker\xc3\xa4ilij\xc3\xa4kulttuurista maanviljelykseen._NEWLINE_Aleksanteri Suuren valtakunta ulottui nykyisen Balochistanin alueelle. Sille nimen antaneet belut\xc5\xa1it eli baluchit saapuivat seudulle vasta 1300-luvulla._NEWLINE_Balochistan oli brittien vallassa vuosien 1877\xe2\x80\x931947 ajan osana brittil\xc3\xa4ist\xc3\xa4 Intiaa._NEWLINE_Balochistan sai nykyiset rajansa vuonna 1970._NEWLINE_Balochistania ovat koetelleet monet maanj\xc3\xa4ristykset. Balochistanin maanj\xc3\xa4ristys vuonna 1945 vaati noin 4\xc2\xa0000 ihmisen hengen. Pakistanin maanj\xc3\xa4ristys 2008 surmasi yli 200 ja Pakistanin maanj\xc3\xa4ristys 2013 yli 500 henke\xc3\xa4.\n_START_SECTION_\nTalous ja liikenne\n_START_PARAGRAPH_\nBalochistanissa on maakaasua, \xc3\xb6ljy\xc3\xa4 ja kultaa, mutta niit\xc3\xa4 ei ole juuri hy\xc3\xb6dynnetty._NEWLINE_Kuivuus rajoittaa maanviljelyst\xc3\xa4. Vehn\xc3\xa4\xc3\xa4, hirssi\xc3\xa4 ja riisi\xc3\xa4 viljell\xc3\xa4\xc3\xa4n kotitarpeiksi, hedelmi\xc3\xa4 my\xc3\xb6s myyntiin. Lampaankasvatus on laajamittaista. Pienimuotoinen teollisuus tuottaa tekstiileit\xc3\xa4, elintarvikkeita ja pieni\xc3\xa4 koneita._NEWLINE_Quettan lentokentt\xc3\xa4 palvelee kotimaanliikennett\xc3\xa4. Sinne menee rautatie ja maantie Karachin satamakaupungista. Maantieverkko yhdist\xc3\xa4\xc3\xa4 suurimpia kaupunkeja, muuten liikenneyhteydet ovat huonot.\n_START_SECTION_\nV\xc3\xa4est\xc3\xb6 ja koulutus\n_START_PARAGRAPH_\nT\xc3\xa4rkeimm\xc3\xa4t etniset ryhm\xc3\xa4t ovat belut\xc5\xa1it, pa\xc5\xa1tut ja sindhit. Puhutuimmat kielet ovat belut\xc5\xa1i, brahui, pa\xc5\xa1tu ja sindhi._NEWLINE_Vuonna 2013 vain 41 prosenttia v\xc3\xa4est\xc3\xb6st\xc3\xa4 laskettiin lukutaitoisiksi. Erityisen huono on naisten lukutaitotilanne. Monet koulurakennuksista ovat rappiolla, kaikissa ei ole s\xc3\xa4hk\xc3\xb6\xc3\xa4._NEWLINE_Balochistanin yliopisto on perustettu 1970.\n_START_SECTION_\nPolitiikka\n_START_PARAGRAPH_\nMaakunnassa asuvat belut\xc5\xa1it eli baluchit ovat tyytym\xc3\xa4tt\xc3\xb6mi\xc3\xa4 Pakistanin keskushallintoon. Belut\xc5\xa1it vaativat itselleen suurempaa osaa alueen luonnonvaroista. Tyytym\xc3\xa4tt\xc3\xb6myys on usein puhjennut v\xc3\xa4kivaltaisuuksiksi. Keskushallintoa syytet\xc3\xa4\xc3\xa4n kidnappauksista ja muista ihmisoikeusrikkomuksista.'